碧筩
作者：謝薖
朝代：宋

paragraphs: 君不見韓潮州，銀作飲醆誇工倕。
鐫花鏤松太瑣碎，何言豪士亦爾爲。
又不見六一翁，嘗吟鸚鵡紅螺詩。
華堂一釂豈不樂，清歌勸酒須蛾眉。
吾儕山人寧有此，競折圓荷爲飲器。
細傾初作露珠圓，滿引忽驚雲液碎。
鼻中寂寂聞妙香，舌本徐徐識真味。
採蓮當殽花當妓，豈有登臨百金費。
安得城西十頃塘，水光容裔暑風凉。
時引碧筩如象鼻，仍看翠蓋立霓裳。